Barberton-ongeluk eis 7Ongelukstoneel naby Barberton op 7 April 2015 Foto: Netcare 911 Sewe mense is Dinsdagaand in ŉ ongeluk op die R38 tussen Badplaas en Barberton in Mpumalanga oorlede. “ŉ Taxi en ŉ vragmotor het mekaar vermoedelik reg van voor getref,” het Chitra Bodasing, woordvoerder van ER24, in ŉ verklaring gesê. “ŉ Paar van die persone is tydens impak uit die taxi geslinger. Van die pasiënte het meters ver van die ongelukstoneel af gelê.” Santi Steinmann, woordvoerder van Netcare 911, het gesê ŉ wiel en die dak van die taxi is onder die wrak van die vragmotor gevind. Die taxi het glo uitmekaar geskeur. Volgens Bodasing is sewe persone, onder wie ŉ kind van ongeveer drie jaar oud, op die toneel dood verklaar. Volgens Steinmann het drie persone wat in die vragmotor gery het, geringe tot matige beserings opgedoen. Hulle is na ŉ hospitaal geneem vir verdere behandeling. Volgens haar het slegs een van die taxi se insittendes oorleef. Hy het ernstige beserings opgedoen en is ook na ŉ hospitaal geneem vir verdere behandeling. Die oorsaak van die ongeluk is nog nie bekend nie. Owerhede stel ondersoek in.